Lietuvos Lloydas

Lietuvos Lloydas – Lietuvos akcinė draudimo bendrovė, veikusi 1922–1940 m. Būstinė Kaune, skyrius Klaipėdoje.

 Istorija 
Steigėjai – Martynas Yčas, Adomas Prūsas, Nikolajus Soloveičikas, Richardas Tilmansas, Jonas Smilgevičius, Leonas Ožinskis. Akcinis kapitalas, kurio dalis priklausė užsienio investuotojams, 1922 m. pab. buvo 120 000 Lt, 1925 m. – 400 000 Lt, 1931 m. – 600 000 Lt, 1937 m. – 800 000 litų.

Lietuvos Lloydas iš pradžių draudė kilnojamąjį ir nekilnojamąjį turtą nuo ugnies, vėliau transporto priemones (t. p. laivus) ir krovinius, t. p. nuo nelaimingų atsitikimų, vagysčių ir įsilaužimų, nuo 1937 m. pradėjo teikti ir gyvybės draudimo paslaugas. Asmenims ir įstaigoms teikė paskolas įkeitus nekilnojamąjį turtą, 1939 m. paaukojo Ginklų fondui 5000 litų. Dalį rizikų perdrausdavo užsienio draudimo bendrovėse, vienintelė Lietuvoje perdrausdavo užsienio bendrovių rizikas. 1937 m. vykdė draudimo operacijas su 27 užsienio bendrovėmis (Didžiosios Britanijos, Prancūzijos, Vokietijos, Švedijos ir kt. šalių), turėjo 51 agentūrą Lietuvoje ir atstovybę Paryžiuje. Akcininkai gaudavo 6-8 % dividendų. Lietuvai atgavus Vilnių, „Lietuvos Lloydas“ 1939 m. lapkričio mėn. įsteigė čia savo skyrių. Valdybos pirmininku visą laiką buvo Andrius Vosylius, direktoriumi – Moisiejus Kopelmanas. 1940 m.   rugpjūčio 6 d. bendrovė sovietinės valdžios nacionalizuota, jos turtą, lėšas bei įsipareigojimus perėmė Lietuvos TSR valstybinio draudimo valdyba. Likvidacijos darbus iki 1941 m. gruodžio mėn. įvykdė komisija, pirmininkaujama Levo Vladimirovo.LCVA, f. R-568, ap. 3, b. 11, l. 1; VUB RS, F145, b. 1479, l. 1, 4.

Ketvirtajame dešimtmetyje „Lietuvos Lloydas“ leido metines „Apyskaitas“ lietuvių, anglų ir vokiečių kalbomis. Pavienių šio leidinio egzempliorių yra išlikę Lietuvos bibliotekose, privačiuose rinkiniuose. Taip pat išliko dalis bendrovės dokumentacijos, kuri saugoma Lietuvos centriniame valstybės archyve (f. 387, ap. 4, bylos 1242, 1245, 1247, 1248, 1251, 1253, 1254).


 Literatūra 
 Новое страховое общество // Эхо (Kaunas), 1922, balandžio 12.
 Akcinės apdraudimo b-vės „Lietuvos Lloydas“ visuotinis susirinkimas // Lietuvos žinios, 1930 gegužės 9, p. 3.
 М. Платонов. Выгодно ли страховать свое имущество заграницей? // Наше эхо (Kaunas), 1931, vasario 14.
 D. A. Mūsų draudimo reikalai 1922–1932 // Lietuvos aidas, 1932, kovo 3, p. 8.
 A. Vosylius. Laiškas redakcijai // Lietuvos aidas, 1932, kovo 7, p.7.
 Daugis F. Žydai lietuvos gyvenime. – Kaunas, 1939, p. 27–30.
 Draudimo vaizdas Lietuvoje // Sekmadienis, 1939, liepos 2, p. 9.
 Bulau, Alwin E. Footprints of Assurance. – New York, 1953, p. 273.
 Lietuvos Lloydas // Lietuvių enciklopedija, t. 16. – Boston, 1958, p. 134–135.
 E. Maksimaitienė, V. Maksimaitis. Draudimas Lietuvoje. – V., 1996.
 Valiauga, V. Ar prieškariu draudimo verslas buvo skaidresnis // Veidas, 2013, Nr. 19, p. 32–33.
 A. Snitkuvienė. Tilmansai ir jų palikimas Kaune. – Kaunas., 2018, p. 47, 48, 95.  
 T. Venclova. Lietuvos istorija visiems. II t. – V., 2019, p. 207. 
 A. Grigaravičius. Jonas Smilgevičius – kitoks signataras. – Trakai, 2021, p. 119–122.

 Šaltiniai 

 Nuorodos 
 Akcinės apdraudimo bendrovės „Lietuvos Lloydas“ įstatai // Vyriausybės žinios, 1926, spalio 21, Nr. 237–1541, p. 2–5.
 “Lietuvos Lloydo” pastatas LR Kultūros vertybių registre
 „Lietuvos Lloydo“ kolektyvo nuotrauka JAV Holokausto memorialinio muziejaus tinklalapyje (1940 m.)

Kategorija:Lietuvos draudimo bendrovės
Kategorija:Kauno organizacijos tarpukariu